kardosdrur/scandi-wiki huggingface dataset:
Swami Narayanananda

Swami Narayanananda (12. april 1902 – 26. februar 1988) blev født i en landsby i Coorg, Karnataka, i det sydlige Indien. Fra en tidlig alder dyrkede han regelmæssig meditation. Efter at have færdiggjort studierne, gav han afkald på verden i 1929 og tilsluttede sig Ramakrishna-missionen. Efter nogle få år tog han til Himalaya og dyrkede intens meditation. I 1933 opnåede han tilstanden nirvikalpa samadhi (transcendental bevidsthed eller nirvana). Herefter levede han tilbagetrukket i mange år, studerede sindets funktioner og skrev bøger om spiritualitet. Især efter delingen af Indien i 1947 og grusomhederne i den forbindelse, "smeltede hans hjerte, så at sige", og han skrev nogle flere bøger.

Disse bøger blev langsomt udgivet og spredte sig også til vestlige lande. Han begyndte at tage disciple. Især fik han mange disciple i Danmark. I 1971 tog han for første gang til Danmark, og fortsatte med at besøge landet hvert år 5-7 måneder indtil 1987. En ashrama (et kloster) blev etableret i Gylling nær Horsens Fjord og er i dag hoved-centeret for hans bevægelse. Ashramaer blev også grundlagt i Indien, Sverige, Tyskland, Norge og USA.

Bøgerne blev først trykt og udgivet i Rishikesh, Indien, og senere trykt og udgivet fra Gylling-ashramaen, Danmark (Narayana Press).

Swami Narayanananda gik bort i Mysore, Indien, i 1988, i en alder af 85 år.

Lære 
Swami Narayanananda kaldte sin lære Den Universelle Religion, hvilket indebærer at den beskæftiger sig med Sandheden, uafhængig af samfundslag, religion, køn, nationalitet, race osv. Han giver vejledning til åndeligt søgende mennesker. Han betoner moral og etik som basis for åndelig udvikling, og lægger særlig vægt på seksuel sublimering, og cølibat eller (for (ægte)par) mådehold i seksuallivet, som midler til at opretholde og forbedre fysisk, mental og åndelig sundhed. Hans værker omhandler i øvrigt emner vedrørende yoga, filosofi, psykologi, religion, spiritualitet, meditation og kundalini shakti (menneskets urkraft).

Citat

Litteratur 
 Swami Narayananandas forfatterskab. På engelsk er udgivet The Complete Works of Swami Narayanananda, vol. 1-18, 2001-2002, N. U. Yoga Trust Denmark, og tidligere The Complete Works of Swami Narayanananda, vol. 1-36 (1979-1984), N. U. Yoga Trust & Ashrama, Gylling, Denmark. (Se nærmere i den engelske Wikipedia-artikel). De fleste bøger er oversat til dansk.
 Swami Narayananandas selvbiografi. Bind 1 (Barndom, ungdom, afkald), 1992.
 Swami Narayananandas selvbiografi. Bind 2 (Rejser i Indien 1936-41), 1994.
 Iben Gaarde-Nissen og Steen Landsy: 'Den indiske guru i Danmark: Swami Narayanananda'. Nyt Aspekt, nr. 4, 1984.
 Erik Meier Carlsen: Temaside i Information, 10-9-1974, side 8.
 Swami Balakrishnananda: Yogisk dybdepsykologi. Introduktion til Swami Narayananandas psykologi. N.U.Yoga Trust & Ashrama, 1980.
 Swami Sagunananda: 'Swami Narayananandas forfatterskab' (1-16). Artikler i tidsskriftet Yoga. Tidsskrift for Universel Religion, 1993-2000.

Links 
 Narayana Press.

Se også 
 Yoga
 Kundalini

Spiritualitet
Personer fra Indien
Moi Caprice

moi Caprice er en dansk indierockgruppe med rødder i Nordjylland. De startede i 1993 under navnet Concrete Puppet Frog som et gymnasieband. Senere skiftede de navn til moi Caprice og de blev for alvor bemærket i 1997 da de, som det første band uden pladekontrakt, indtog førstepladsen på P3's Elektriske Barometer, hvor de efterfølgende har haft adskillige hits.

Historie 
I 1998 indspillede moi Caprice deres debutalbum, men pladeselskabet gik fallit og albummet blev 5 år forsinket. Første studiealbum Once upon a Time in the North udkom i 2003.

I 2005 udgav de deres andet album, som hed You Can’t Say No Forever. De to singler My Girl You Blush og To The Lighthouse hittede i de danske radioer. 

I 2006 udkom deres tredje album, som hed The Art of Kissing Properly. Albummet fik rigtig gode anmeldelser; Soundvenue gav det 5 ud af 6 stjerner. Drama Queen var første single og blev P3’s uundgåelige i uge 41 i 2006. Anden single, The Town And The City, klarede sig rigtig godt i de danske radioer.

I 2007 var moi Caprice blandt de nominerede ved Danish Music Awards i kategorierne Årets Danske Gruppe samt Årets Danske Rock Udgivelse. Det blev også til nomineringer til 4 stk. Steppeulve i kategorierne Årets Album for albummet The Art of Kissing Properly, Årets Orkester, Årets Vokalist (Michael Møller), samt Årets Producer(e). moi Caprice vandt i kategorien Årets Orkester.

Michael Møller debuterede som solist med albummet Every Streetcar’s Got a Name – An Album About Sex and Desire som udkom 5. november 2007.

moi Caprices fjerde album We Had Faces Then udkom den 6. oktober 2008.

Bandet har spillet adskillige steder, herunder i USA, Storbritannien, Spanien, Tyskland, Tjekkiet, Vietnam, Canada mm. De har også to gange optrådt på Roskilde Festival (2003 og 2007).

Medlemmer

Nuværende medlemmer 
 Michael Møller (vokal, synth)
 David Brunsgaard (guitar)
 Fridolin Nordsø (bas)
Jacob Funch ( guitar)
 Casper Henning Hansen (trommer)

Tidligere medlemmer 
 Christian Hillesø – trommer
 Lars Bang Jensen – bass
Jakob Millung (bas)
David Nielsen - Vokal

Diskografi

Album 
 Once upon a Time in the North (2003)
 You Can’t Say No Forever (2005)
 The Art of Kissing Properly (2006)
 We Had Faces Then (2008)
 Becoming Visible (2020)

Ep'er og singler 
 Daisies and Beatrice (cd-ep) (maj 2002)
 Summerfool (cd-ep) (oktober 2002)
 Artboy Meets Artgirl (cd-ep) (januar 2003)
 To The Lighthouse (remixes) (Vinyl 12") (2007)

Opsamlingsalbum 
 Singles Collection (11 sange plus 3 videoer fra tidligere EP'er. Popsicle, 2002)

Referencer

Eksterne henvisninger 
 Officiel hjemmeside 
 
 

 
Har spillet på Roskilde Festival
Musikgrupper fra 1993
Knækbrød

Knækbrød er hårdt, tørt brød, en knasende slags rugbrød. Knækbrød kan spises som en del af et måltid, særligt morgenmad og frokost, og som mellemmåltid, med eller uden pålæg. Knækbrød bages som tynde, flade flager, der gives et fintmasket hulmønster ved hjælp af en pigget kagerulle (i fagsprog kaldet "svigermor"). Flagerne bages ved høj varme i kort tid, og derefter bliver de tørret. Da det færdige brød indeholder mindre end 10 % vand, er knækbrødets holdbarhed meget lang. Hvis man opbevarer det tørt, kan knækbrødet derfor være en vigtig del af madforrådet. Brødets lange holdbarhed var meget afgørende i ældre tid, da man manglede andre konserveringsmetoder. 

Knækbrød bages ofte af fuldkornsrugmel, og det fås både groft og fint, men iblanding af andre melsorter og forskellige, nyere smagsvarianter findes også. Brødet leveres både i firkantede og runde former, de sidste ofte med et hul i midten.

Det kan godt lade sig gøre at bage sit eget knækbrød, men det meste knækbrød laves industrielt. Hvis man vil bage sit eget, er den specielle, piggede kagerulle et godt hjælpemiddel.

I Sverige har 85 % af alle husholdninger knækbrød i huset, i Tyskland er det 45 %, og i Frankrig kun 8 %.

Fladbrød
Baunhøj Mølle

Baunhøj mølle, som er en hollandsk vindmølle, blev bygget i 1849 på Grenaas bedste udsigtspunkt, 37 meter over havet. Møllen blev opført af distriktslæge C.A. Arendrup, der måtte sælge møllen igen på tvangsauktion i 1856. Møllens vinger er 21 meter og fra vingespids til jorden er der 30 meter. Møllen har en højde på 24 meter.

Møllen nedbrændte totalt i 2002, hvor den blev antændt af en gnist fra en ukrudtsbrænder, og efter en debat i byen blev man enige om at genopføre møllen.

Kildehenvisninger 
 Baunhøj mølles hjemmeside

Hollandske vindmøller i Danmark
Bygninger, konstruktioner og anlæg i Grenaa
Etableret i 1856
Ifriqiya

Ifriqiya (arabisk: إفريقية) er det middelalderlige arabiske navn for den del af Nordafrika, der omfatter kystegnene af det der i dag er Tunesien, det østlige Algeriet og den vestlige del af Libyen. Området indbefatter hele den tidligere romerske provins Africa, og det arabiske navn er da også en afledning af det ældre latinske. I moderne tid er Ifriqiya blevet den arabiske betegnelse for hele det afrikanske kontinent.

Mellem 663 og 703 blev Ifriqiya gennem langvarige kampe underlagt de muslimske araberes herredømme; de lokale berberstammer forende sig til modstand og først mod slutningen af 8. århundrede blev den sidste modstand nedkæmpet. De nyligt erobrede provinser i Ifriqiya, Maghreb og al-Andalus blev i de første år regeret af statholderen i Egypten. En række forskellige muslimske dynastier med hovedstad i Kairouan i det nuværende Tunesien kontrollerede herefter området, til tider dog afbrudt af berber oprør. Blandt de mest fremgangsrige var Aglabiderne og Ziriderne, der dog blev fordrevet af de invaderende Banu Hilal. Denne invasion medførte en øget arabisering af området og en omlægning af landbruget fra den traditionelle fastboende form til nomadedrift. I 12. århundrede blev kystområdet kortvarigt kontrolleret af de kristne normannere, men Almohade kalifferne erobrede i 1159 hele den nordafrikanske kyst indtil Egypten. Kort efter mistede de dog magten i Ifriqiya til det berberiske hafsidedynasti, det blev indledningen til en blomstringstid for regionen.

Det næste dynasti blev det osmanniske, men i slutningen af 16. århundrede opnåede de store kystbyer et højt niveau af selvstyre og understøttede længe en stor piratflåde, og regionen blev i Europa kendt som Barbarkysten. Den osmanniske guvernør i Tunis blev kaldt Beyen, som dog regerede som en de facto uafhængig fyrste. Hussein dynastiet opstod i 1705 og beholdt titlen af Bey helt frem til 1957. I 19. århundrede blev landene i Ifriqiya underlagt europæiske kolonimagter, og regionen blev delt mellem tre forskellige stater.

Det muslimske styre i Ifriqiya medførte i middelalderen et økonomisk og kulturelt opsving, og provinsen blev udgangspunktet for den langvarige arabiseringsproces af den lokale primært berberske befolkning.

Se også 
 Maghreb
 Berber
 Barbarkysten
 Islamiske ekspansion

Litteratur 
 Stephan und Nandy Ronart: Lexikon der Arabischen Welt. Artemis Verlag, 1972, 
 Mohammed Talbi: L'Emirat Aghlabide. Paris 1966. S. 122-9
 The Encyclopaedia of Islam. New Edition. Brill, Leiden. Bd. 3, S.1047

Afrika
Algeriet
Libyen
Tunesiens historie
Big Five Marathon

The Big Five Marathon er et maratonløb, der foregår på savannen i Sydafrika. Løbet er navngivet efter de fem mest berømte afrikanske dyr, kaldt "The Big Five": løve, leopard, elefant, næsehorn og bøffel. Ruten går gennem det private Entabeni vildtreservat i Limpopo-provinsen, der ligger mellem Johannesburg og Krüger National Park i det nordlige Sydafrika. 

Maratonløbet er usædvanligt på grund af dets omgivelser og det storvildt, som bebor dem – løbet kan siges at være en slags safari med firehjulstrækkerne skiftet ud med løbesko. Sværhedsgraden anses som høj; selv om løbet foregår om vinteren, er solen alt andet end mild på den åbne sydafrikanske savanne, hvor skygge er en ofte savnet sjældenhed. Derudover er der en del stigninger på ruten. 

The Big Five Marathon foregik for første gang i 2005, og er blevet afholdt hvert år siden. 

I 2007 blev løbet afholdt den 30. juni. Løbet blev blandt både mændene og kvinderne vundet af sydafrikanere: Jerry Spears var den hurtigste med tiden 3:18:13 og 24 minutter til andenpladsen. Lynn Biesheuvel var først blandt kvinderne og nr. 5 i det samlede felt med 4:17:31.

I 2008 foregik Big Five Marathon d. 28. juni. Vinderen blev sydafrikaneren Hylton Dunn på 28 år. Han kom i mål efter 3 timer, 55 minutter og 6 sekunder. Den hurtigste kvinde i feltet var 32-årige Heather White fra Canada med tiden 4:42:42. Løbet har også en halvmaratondistance, blev vundet af Wihan Swanepoel (1:53:18) og sidste maratonvinder Lynn Biesheuvel (2:03:48), begge fra Sydafrika.

The Big Five Marathon 2009 blev afholdt den 20. juni 2009, og vinderne blev australske Richelle Turner (4:43:06) og hos mændene, ligesom sidste år, Hylton Dunn der kappede hele 25 minutter af sin tid fra sidste år og endte på 3:30:06. Hos halvmaratonløberne var den mandlige vinder også en genganger fra sidste år, nemlig sydafrikanske Wihan Swanepoel (1:44:20), mens hurtigste kvinde var Kim Laxton (1:44:20), også fra Sydafrika. I alt formåede 115 løbere fra hele verden at krydse mållinjen i det udfordrende løb.

The Big Five Marathon 2010 afholdes lørdag den 5. juni 2010.

Eksterne link 
 Big Five Marathon's hjemmeside

Maratonløb
Sport i Sydafrika
Etableret i 2005
Schimmelmann

Schimmelmann er en dansk-tysk adelsslægt der stammer fra Mecklenburg.

Navnet forekommer tidligst med Joachim Schimmelmann (nævnt 1510-31), borger i Rostock, mens stamrækken begynder med Nicolaus Schimmelmann (nævnt 1632, +1680), borger samme sted. Hans tipoldebarn, generalintdant, senere skatmester Heinrich Carl Schimmelmann (1724-82) til baroniet, senere grevskabet Lindenborg, som 1760 kom til Danmark, blev 16. april 1762 ophøjet til baron af Lindenborg og 28. april 1779 ophøjet til greve af Lindenborg (uindskrænket). Han blev 22. februar 1774 med sine efterkommere optaget i det slesvig-holstenske Ridderskab.

Nogle medlemmer af slægten 
 Charlotte Schimmelmann (1757-1816) – grevinde, født Schubart
 Emilie Schimmelmann (1752-1780) – grevinde, født Rantzau
 Ernst Heinrich von Schimmelmann (1747-1831) – dansk greve og politiker
 Heinrich Carl von Schimmelmann (1724-1782) – greve, handels- og statsmand
 Heinrich Ludwig Ernst von Schimmelmann (1743-1793) – dansk guvernør
 Heinrich Carl Schimmelmann (1890 – 1971) – lensgreve og nazist 

Adelsslægter fra Danmark
Adelsslægter fra Slesvig og Holsten
Adelsslægter fra Preussen
Hakket oksekød

Hakket oksekød består af oksekød, som er hakket fint i en kødhakker. Hakket oksekød kan bl.a. bruges til hakkebøffer og millionbøf.

Hakket oksekød er blandt de meste solgte dagligvarer blandt danskerne.

Se også
 Hakkekød (andet hakket kød).

Kilder 

Oksekød
Kødudskæringer
Larry David

Larry David (født 2. juli 1947 i New York) er en amerikansk komiker, skuespiller, manuskriptforfatter og instruktør. Han er mest kendt for tv-serien Seinfeld (1989-1998), hvor han arbejdede som manuskript-forfatter sammen med Jerry Seinfeld til og med sæson 7. Desuden er karakteren George Costanza baseret på ham, mens karakteren Cosmo Kramer afspejler Larry Davids entusiasme for golf.
Larry David har også lavet tv-serien Curb Your Enthusiasm (2000-), hvor han spiller hovedrollen som sig selv. Den danske tv-serie Klovn er stærkt inspireret af serien.

Eksterne henvisninger 

 

Komikere fra USA
Skuespillere fra New York
Tv-skuespillere fra USA
Emmy-vindere
Personer fra New York City
Joe Trohman

Joseph Mark Trohman (født 1. september 1984, i Hollywood, Florida) er guitarist for bandet Fall Out Boy.

Biografi 

Han voksede op i South Russell, i Cleveland, Ohio, og spillede trombone i de mindre klasser, men begyndte senere på guitar i stedet. Da han var 12 år flyttede han til en forstad af Chicago.
I hans High School år spillede han med i et par forskellige bands, men ikke noget seriøst.

Efter at have spillet i diverse hardcore punk-band med Pete Wentz, spurgte han om ikke de skulle prøve at forme et band som fokuserede mere på de positive ting, i stedet for det negative, som de havde indtil der. Det gjorde de så, og fik Patrick Stump med sig som sanger og guitarist, og senere Andy Hurley på trommer.

Guitarister fra USA
Personer fra Florida
Fall Out Boy
Andy Hurley

Andrew John Hurley (født 31. maj 1980 i Milwaukee, Wisconsin) er mest kendt som trommeslageren i det amerikanske band Fall Out Boy, som han blev medlem af i 2003 efter bandets EP-debut Fall Out Boy's Evening Out With Your Girlfriend.
Før Fall Out Boy, spillede han trommer for bands som Racetraitor, Make Them Talk, Global Scam, Kill the Monkey Friends og Vegan Reich.

Han siger han var en ballademager da han var barn/teenager og var ligeglad med alt og drak sig fuld hele tiden, men nu lever han en såkaldt «straight edge»-livsstil, og er veganer. Hans far døde da han var 5 år gammel, og han blev opdraget af hans mor som var sygeplejerske.

Trommeslagere fra USA
Fall Out Boy
Nordcypern

Nordcypern (), formelt navn Den Tyrkiske Republik Nordcypern (TRNC) (), er en stat beliggende i den nordlige del af øen Cypern. Spændingerne mellem den græsk-cypriotiske og tyrkisk-cypriotiske befolkning kulminerede i 1974 med et statskup, som blev fulgt op med den græske militærjuntas forsøg på anneksion af øen. Kuppet besvaredes med en tyrkisk militær invasion af Nordcypern. Det græske kup og den tyrkiske besættelse har resulteret i en opdeling af øen, flytning af mange af indbyggerene, og en ensidig erklæring om uafhængighed fra den nordlige del i 1983. Nordcyperns selvstændighed er kun anerkendt af Tyrkiet, som staten er afhængig af økonomisk, politisk og militær støtte fra. Det internationale samfund, herunder FN og EU, erkender de jure suverænitet for Republikken Cypern over hele øen.

Forsøg på at nå frem til en løsning på tvisten har hidtil været forgæves. I 2004 blev den femte revision af FN's Annan-plan om at bilægge Cypern konflikten accepteret af et flertal af de tyrkiske cyprioter ved en folkeafstemning, men forkastet af et flertal af græsk-cyprioterne. Den tyrkiske hær opretholder en stor styrke på Nordcypern, hvis tilstedeværelse støttes og godkendes af den lokale regering, der henviser til at Republikken Cypern og det internationale samfund betragter Nordcypern som en ulovlig besættelse, der er fordømt i flere resolutioner fra FNs sikkerhedsråd.

Nordcypern strækker sig fra spidsen af Karpass-halvøen (Kap Apostolos Andreas) mod nordøst, mod vest til Morphou bugten og Kap Kormakitis mod syd til landsbyen Louroujina/Akıncılar. En bufferzone under kontrol af FN strækker sig mellem Nordcypern og resten af øen og deler Nicosia, som er øens største by og hovedstad i begge stater.

Kilder

Eksterne henvisninger 

 TRNC Presidency
 Zypern Times

 
Etableret i 1983
Hypocenter

Hypocenter (fra græsk ὑπο (hypo) under) betegner bogstaveligt centret under noget. Begrebet hypocenter benyttes både i seismologi og i militær terminologi, men dog med en delvist forskellig betydning. I begge tilfælde betegner hypocentret stedet under. Men i seismologi er det også centrum for kraftudløsningen, men ikke for skadepåvirkningen. I militær brug er det omvendt. Her betegner hypocentret stedet hvor skaden på mennesker og ejendom sker, men ikke kraftudløsningscentret.

Seismologi 
I seismologi betegner hypocentret det sted hvor et jordskælvs energi frigives. Hypocentret ligger lodret under epicentret, der ligger på Jordens overflade. For større jordskælv er det det punkt, hvor forskydningen på jordskælvsforkastningen, også kaldet Fokus, begynder. Forkastninger er op til 100 km i lodret udstrækning og op til 1.000 km i længde. Hypocentrets dybde er mellem 0 og 700 km.

Militær terminologi 
I militær terminologi er hypocenteret det punkt på jorden, der ligger lige under centrum af en detonation i luften. Fx detoneres kernevåben i luften over målet for at anrette størst mulig skade. Her taler man om hypocenteret som det punkt på jorden lige under kernevåbnets detonation. Oprindeligt har udtrykket ground zero været synonymt med hypocenter, men ground zero benyttes stadigt mere og mere også i andre sammenhæng.

Seismologi
Militære udtryk
Niels Hemmingsen (FE-agent)

Niels Hemmingsen er en tidligere dansk reserveofficer.

Han blev i 1987 arresteret i Polen sammen med reserveofficer Jens Ellekær for at have fotograferet militære installationer. De polske myndigheder hævdede, at de to var agenter for Forsvarets Efterretningstjeneste (FE), hvilket FE og de danske myndigheder dog benægtede.

Umiddelbart var der ingen hjælp fra de danske officielle myndigheder. De to blev efter flere måneders fængsling dømt for spionage med fængsel i hhv. ni år (Jens Ellekær) og syv år. De blev dog begge udvist til Danmark ca. et halvt år efter dommen. 

Efter Den kolde krigs afslutning var der fortsat ingen officiel dansk stillingstagen til sagen.

Kilder 

Spioner fra Danmark
Tjek fødsels- og dødsår
Officerer fra Danmark
Danskere i 1900-tallet
Spioner for Danmark
Harry Potter (flertydig)

Harry Potter har flere betydninger:
 Harry Potter (person), hovedpersonen i serien af bøger af samme navn, skrevet af den engelske forfatter J.K. Rowling.
 Rækken af bøger om troldmandslærlingen Harry Potter:
 Harry Potter og De Vises Sten
 Harry Potter og Hemmelighedernes Kammer
 Harry Potter og Fangen fra Azkaban
 Harry Potter og Flammernes Pokal
 Harry Potter og Fønixordenen
 Harry Potter og Halvblodsprinsen
 Harry Potter og Dødsregalierne

 Rækken af filmatiseringerne af bøgerne om troldmandslærlingen Harry Potter:
 Harry Potter og De Vises Sten (film)
 Harry Potter og Hemmelighedernes Kammer (film)
 Harry Potter og Fangen fra Azkaban (film)
 Harry Potter og Flammernes Pokal (film)
 Harry Potter og Fønixordenen (film)
 Harry Potter og Halvblodsprinsen (film)
 Harry Potter og Dødsregalierne - del 1
 Harry Potter og Dødsregalierne - del 2

 Rækken af spil om troldmandslærlingen Harry Potter:
 Harry Potter og De Vises Sten (spil)
 Harry Potter og Hemmelighedernes Kammer (spil)
 Harry Potter og Fangen fra Azkaban (spil)
 Harry Potter og Flammernes Pokal (spil)
 Harry Potter og Fønixordenen (spil)
 Harry Potter og Halvblodsprinsen (spil)
 Harry Potter og Dødsregalierne (spil)
 Harry Potter: Quidditch Verdensmesterskaberne
 Lego Harry Potter
 Lego Creator: Harry Potter
 Harry Potter Trading Card Game
Dr. Nielsens Bitter

Dr. Nielsens Bitter er en dansk bittersnaps (38 Vol.-%). Den runde lakridssmag skyldes indholdet af stjerneanis, afrundet med udtræk af syv andre urter, heriblandt pomerans.

Dr. Nielsen beskrives som en ivrig jæger og friluftsmenneske, som indtil 1937 boede i en sidefløj til Hobro Apotek, hvor han sammen med apotekerfamilien eksperimenterede i “den rigtige bitter”. 

Først et halvt århundrede senere gav hans familie opskriften videre, og lod Johs. M. Klein Distribution fra Brøndby lancere bitteren i 1988. Den er mildere i smagen end Gammel Dansk. Den sælges også i Norge og Tyskland.

Eksterne henvisninger 
 Original Dr. Nielsens Bitter (PDF)  Johs. M. Klein Distribution

Bittere
Hobro
Etableret i 1988
Drikke fra Danmark
Warszawa Radiomast

Warszawa Radiomast (på polsk Maszt radiowy w Konstantynowie, oftest omtalt med det engelske Warsaw Radio Mast) var en 646,38 meter høj radiomast i Warszawa i Polen, som kollapsede den 8. august 1991.

Masten var indtil dens fald den hidtil højeste konstruktion i verden. Konstruktionens højde blev dog først overgået af Burj Khalifa i Dubai, som er 828 meter høj. Efter kollapset, er Polens højeste bygningsværk Maszt radiowo-telewizyjny w Olsztynie med sine omkring 360 meter.

Byggeriet af masten påbegyndtes i juli 1970, og den stod færdigt den 18. maj 1974. Masten stod i byen Konstantynów, men blev benyttet af Warsaw Radio-Television i Warszawa. Signalerne fra den høje mast kunne modtages i hele Europa, i Nordafrika og endda i Nordamerika.

Vægten af masten er meget omdiskuteret. Buddene varierer fra 380 til 660 tons.

Se også 

Tårne i Polen
Radiomast
Return to Castle Wolfenstein

Return to Castle Wolfenstein er et first person shooter videospil lavet af Activision, og udgivet d. 20. november 2001.
Single player-delen blev udviklet af Gray Matter Interactive, mens Nerve Software stod for multiplayer-delen. id Software, firmaet bag det oprindelige Wolfenstein 3D overså udviklingen af spillet.

Multiplayer-delen, udviklet af Nerve Software og Splash Damage, blev hurtigt den mest populære del af spillet, og er "forfader" til mange af de funktioner der ses i FPS-spil i dag.

Return to Castle Wolfenstein er baseret på Quake-motoren.

Historien 
Spillet foregår under Anden Verdenskrig. Man styrer den amerikanske soldat William "B.J." Blazkowicz, som bliver taget til fange af Rommels soldater under en mission i Afrika. B.J. bliver ledt til slottet Wolfenstein, hvorfra han må kæmpe sig ud af de tyske soldater og fjendtlige zombiers klør.

Udgivelsen af kildekoden 
Kildekoden til Return to Castle Wolfenstein og Enemy Territory blev udgivet under GNU General Public License (GPL) den 12. august 2010.

Se også 
 Activision.com
 Wolfenstein 3D
 Wolfenstein: Enemy Territory
 Nazisme

Kilder og Referencer

Eksterne henvisninger 
 

Computerspil fra 2001
First-person shooter
Linux-spil
PlayStation 2-spil
Windows-spil
Xbox-spil